
	FEDERATA ATLETIKE E KOSOVËS       ATHLETIC  FEDERATION OF KOSOVA



RAPORT PËRMBLEDHËS VJETOR I MONITORIMIT TË AKTIVITETEVE TË KLUBEVE ANËTARE TË FEDERATËS ATLETIKE E KOSOVËS

(Periudha e Vlerësimit: 1 Shtator 2025 – 1 Shtator 2026)
1. HYRJE DHE BAZA LIGJORE

Ky raport përmbledhës vjetor hartojhet në përputhje me Statutin e Federatës Atletike e Kosovës Ligjin për Sportin dhe Rregulloren (QRK) nr. 36/2024 për Procedurat dhe Kushtet e Financimit të Organizatave Sportive. Qëllimi kryesor i monitorimit është vlerësimi i mbarëvajtjes së aktiviteteve sportive, administrative, financiare dhe statutore të klubeve anëtare të licencuara, si dhe fuqizimi i bashkëpunimit midis FAK-ut dhe komunitetit të atletikës. 

2. MONITORIMI I ASPEKTIT STATUTOR DHE ADMINISTRATIV
Gjatë periudhës vlerësuese, FAK ka monitoruar me kujdes të gjitha klubet e anëtarësuara për sa i përket:

Licencimit dhe Anëtarësimit: Konfirmimi i licencave të vlefshme nga Ministria e Sportit dhe Rinisë dhe regjistrimit të rregullt në FAK-u. 

Registrit të Atletëve: Përditësimi i kartelave dhe pasaportave sportive të atletëve aktivë sipas të gjitha grupmoshave (U10, U12, U14, U16, U18, U20, U23 ,Seniorë dhe veteran). 

Reprezentimit Zyrtar: Përcaktimi i personave të autorizuar të klubeve për komunikim zyrtar me FAK-un. 

3. MONITORIMI I GARAVE DHE KALENDARIT ZYRTAR TË FAK-UT

Komisioni i Garave i FAK-ut ka monitoruar pjesëmarrjen dhe performancën e klubeve në të gjitha kampionatet shtetërore dhe garat rrugore: 

Rregullësia e Pjesëmarrjes: Klubet anëtare kanë respektuar afatet e paraqitjes së atletëve në garat e kalendarit zyrtar.

Respektimi i Rregullave: Monitorimi i zbatimit të rregulloreve teknike të World Athletics nga anëtarët e klubeve gjatë zhvillimit të kampionateve. 
4. INTEGRITETI, DISIPLINA DHE ANTIDOPINGU

Respektimi i Rregulloreve Disiplinore: Përgjatë vitit garues, klubet anëtare kanë treguar disiplinë të lartë sportive. Raste devijuese minimale janë trajtuar me sukses nga Komisioni Disiplinor i FAK-ut. 

Edukimi Antidoping: Klubet kanë marrë pjesë në seminarin vetëdijësues për antidoping të organizuar nga FAK, duke siguruar që atletët e tyre t'i përmbahen Rregullores Botërore të Antidopingut (WADA). 

5. ANGAZHIMI I KLUBEVE NË GRUPET PUNUESE, KOMISIONE DHE HARTIMIN E AKTEVE NORMATIVE

Klubet anëtare dhe Federata gëzojnë një bashkëpunim të shkëlqyer institucional në të gjitha nivelet e vendimmarrjes: 

Pjesëmarrja në Kuvend: Përfaqësuesit e autorizuar të klubeve kanë marrë pjesë në Kuvendin e Rregullt të Punës, duke votuar Raportin Financiar, Raportin e Punës, Planin Strategjik, si dhe të gjithë dokumentacionin përcjellës. 

Përfshirja në Komisione dhe Hartimi i Akteve Normative: Përbërja e komisioneve të FAK-ut (Këshilli Profesional, Komisioni i Garave, Komisioni Disiplinor dhe Komisioni i Gjyqtarëve) përbëhet kryesisht nga anëtarët e klubeve. Anëtarët e klubeve janë pjesë mjaft aktive në hartimin e Statutit, Rregulloreve të Garave, Rregulloreve Disiplinore dhe të gjitha akteve të tjera normative të FAK-ut. 
6. MONITORIMI I KUVENDEVE TË KLUBEVE DHE THEMELIMI I KLUBEVE TË REJA
Monitorimi i Kuvendeve Vjetore: Klubet anëtare kanë mbajtur Kuvendet e tyre Vjetore të Punës dhe kanë dërguar ftesa zyrtare për përfaqësuesit e Federatës. FAK u është përgjigjur ftesave duke deleguar anëtarë të Bordit Ekzekutiv, të cilët kanë marrë pjesë drejtpërdrejt dhe kanë monitoruar punimet e Kuvendeve Vjetore te shumica e klubeve anëtare. 

Mbështetja në Themelimin e Klubeve të Reja: FAK u ka ofruar mbështetje direkte dhe asistencë profesionale nismave qytetare e sportive për themelimin e klubeve të reja të atletikës. Federata i ka mbështetur këto klube në hartimin e të gjithë dokumentacionit të nevojshëm statutor e administrativ, si dhe i ka udhëhequr hap pas hapi deri në pranimin zyrtar në FAK dhe licencimin e tyre në Ministrinë e Sportit dhe Rinisë. 

7. VIZITAT NË TERREN, GJENDJA E KLUBEVE DHE ZHVILLIMI I INFRASTRUKTURËS
Kryetari dhe Sekretari i FAK-ut kanë realizuar vizita direkte në terren te klubet anëtare për të parë nga afër kushtet e tyre stërvitore dhe administrative. Nga kjo veprimtari janë identifikuar sa më poshtë: 

Arritje Kapitale në Infrastrukturë (Shtegu i Ri i Atletikës në Fushë Kosovë): Federata Atletike e Kosovës, në bashkëpunim të ngushtë me Klubin Atletik "Fushë Kosova", Klubin Atletik "Kalaja" dhe Kuvendin Komunal të Fushë Kosovës, këtë vit ka arritur sukses historik duke siguruar parcelën e tokës adekuate. Toka është bartur zyrtarisht në emër të Federatës Atletike të Kosovës për ndërtimin e shtegut modern të atletikës në të ardhmen.

Sfida Infrastrukturore: Në shumicën e klubeve lokale, kushtet e infrastrukturës mbeten të vështira (mungesë e shtigjeve adekuate dhe hapësirave të mbuluara për stërvitje gjatë dimrit). 

Sfida Financiale: Gjendja financiare e klubeve vazhdon të jetë e rëndë për shkak të vonesave nga komunitetet/komunat përkatëse në alokimin e subvencioneve, gjë që ka shkaktuar pengesa logjistike për udhëtimet e atletëve. Përkundër kësaj, me lehtësimet e FAK-ut, klubet kanë siguruar pjesëmarrjen në gara. 

8. MBËSHTETJA E KLUBEVE ME VULLNETARË DHE BASHKË- ORGANIZIMI I EVENTEVE

Mbështetja vullnetare e klubeve anëtare mbetet shtyllë e organizimit të garave tona:

Krosi i Bardhë dhe Kampionati Shtetëror në Kros: FAK ka një bashkëpunim të shkëlqyer me Klubin Atletik "Prishtina", i cili shërben si bashkë-organizator kyç në realizimin e Krosit të Bardhë dhe Kampionatit Shtetëror në Kros.

Vrapimi i Pavarësisë: Klubi Atletik "Juniku" ka bashkë-organizuar me sukses këtë garë tradicionale.

Vrapimi i 28 Nëntorit: Klubi Atletik "Theranda" ka shërbyer si bashkë-organizator kyç.

Disciplinat e Hedhjeve: Klubi Atletik "Trepça" (Mitrovicë) është bashkë-organizator i palodhur për sigurimin e kushteve teknike në disiplinat e hedhjeve. 

Garat në Shteg: Klubi Atletik "Malisheva" ofron asistencë teknike për garat në shteg. 

Maratona e Prishtinës: Të gjitha klubet anëtare ndihmojnë me vullnetarë dhe përfaqësues në grupet punuese. 

Mbështetja me Gjyqtarë: Klubet vënë në dispozicion gjyqtarët e tyre të licencuar për mbarëvajtjen e garave. 

9. REKOMANDIME DHE KONKLUZIONE

Të vazhdohet digjitalizimi i të dhënave administrative të klubeve.

Të intesifikohet lobimi pranë komunave për alokimin me kohë të mjeteve financiare për klubet.

Të fillojë punimi i projektit ideor për ndërtimin e shtegut të atletikës në pronën e re të FAK-ut në Fushë Kosovë.
Kryetari i FAK-ut 

Halil Sylejmani

